CELEX: 62011TN0341
Language: el
Date: 2011-06-30 00:00:00
Title: Υπόθεση T-341/11: Προσφυγή της 30ής Ιουνίου 2011 — Ecologistas en Acción — CODA κατά Ευρωπαϊκής Επιτροπής

27.8.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 252/40
            
         Προσφυγή της 30ής Ιουνίου 2011 — Ecologistas en Acción — CODA κατά Ευρωπαϊκής Επιτροπής
   (Υπόθεση T-341/11)
   2011/C 252/89
   Γλώσσα διαδικασίας: η ισπανική
   
      Διάδικοι
   
   
      Προσφεύγουσα: Ecologistas en Acción — CODA (Μαδρίτη, Ισπανία) (εκπρόσωπος: J. Doreste Hernández, δικηγόρος)
   
      Καθής: Ευρωπαϊκή Επιτροπή
   
      Αιτήματα της προσφεύγουσας
   
   Η προσφεύγουσα ζητεί από το Γενικό Δικαστήριο:
   
               —
            
            
               να ακυρώσει την αρνητική απόφαση, λόγω μη εμπρόθεσμης απαντήσεως, του Γενικού Γραμματέα της Ευρωπαϊκής Επιτροπής, με την οποία αυτός αρνείται στην προσφεύγουσα την πρόσβαση στα έγγραφα που αυτή ζήτησε στο πλαίσιο της διαδικασίας GESTDEM 2011/6·
            
         
               —
            
            
               να αναγνωρίσει το δικαίωμα της ECOLOGISTAS EN ACCION να λάβει τα αιτηθέντα έγγραφα, που η Επιτροπή αρνήθηκε αδικαιολόγητα:
               
                           a.
                        
                        
                           Summary by the Spanish Ministry of Environment of the Information submitted to the European Commission concerning the environmental assessment of the construction of the Granadilla Port, transmitted to the Permanent Representation of Spain to the European Union on 4 November 2005;
                        
                     
                           b.
                        
                        
                           la note explicative, complimentary information by Gobierno de Canarias, November 2005,
                        
                     
                           c.
                        
                        
                           Alternative analysis concerning the location of the Granadilla Port by Gobierno de Canarias, july 2005, και
                        
                     
         
               —
            
            
               να καταδικάσει την Επιτροπή στα δικαστικά έξοδα.
            
         
      Λόγοι της προσφυγής και κύρια επιχειρήματα
   
   Η παρούσα προσφυγή ανάγεται στην αίτηση διαβιβάσεως εγγράφων περιβαλλοντικής φύσεως, η οποία απορρίφθηκε σιωπηρώς από την Ευρωπαϊκή Επιτροπή.
   Η πληροφορία την οποία η Επιτροπή αρνήθηκε να δώσει αφορά τρία έγγραφα που η ισπανική διοίκηση παρέσχε στην Ευρωπαϊκή Επιτροπή, προκειμένου αυτή να προβεί σε γνωμοδότηση, δυνάμει του άρθρου 6, παράγραφος 4, της οδηγίας 92/43/ΕΟΚ του Συμβουλίου, της 21ης Μαΐου 1992, για τη διατήρηση των φυσικών οικοτόπων καθώς και της άγριας πανίδας και χλωρίδας (ΕΕ L 206, σ. 7), επί της κατασκευής λιμένος στην Granadilla (Τενερίφη, Ισπανία).
   Προς στήριξη της προσφυγής, η προσφεύγουσα προβάλλει δύο λόγους.
   
               1)
            
            
               Ο πρώτος λόγος αντλείται από παράβαση του κανονισμού (ΕΚ) 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (ΕΕ L 145, σ. 43)
               
                           —
                        
                        
                           Συναφώς, η προσφεύγουσα ισχυρίζεται ότι η Επιτροπή δεν ανέφερε γραπτώς στην ECOLOGISTAS EN ACCIÓN τους λόγους για τους οποίους της αρνείται την πρόσβαση στα τρία αιτηθέντα έγγραφα και άφησε το Βασίλειο της Ισπανίας να αποφασίσει επί της αιτήσεως κοινοποιήσεως των εγγράφων αυτών, αν και αυτά δεν εμπίπτουν σε καμία από τις εξαιρέσεις που προβλέπει το άρθρο 4, παράγραφοι 1, 2 και 3, του προπαρατεθέντος κανονισμού.
                        
                     
         
               2)
            
            
               Ο δεύτερος λόγος αντλείται από παράβαση του κανονισμού (ΕΚ) 1367/2006 του Ευρωπαϊκού Κοινοβουλίου και του Συμβουλίου, της 6ης Σεπτεμβρίου 2006, για την εφαρμογή στα όργανα και τους οργανισμούς της Κοινότητας των διατάξεων της Σύμβασης του Aarhus σχετικά με την πρόσβαση στις πληροφορίες, τη συμμετοχή του κοινού στη λήψη αποφάσεων και την πρόσβαση στη δικαιοσύνη για περιβαλλοντικά θέματα (ΕΕ L 264, σ. 13)
               
                           —
                        
                        
                           Η προσφεύγουσα θεωρεί ότι, δεδομένου ότι τα τρία αιτηθέντα έγγραφα αποτελούν «περιβαλλοντικές πληροφορίες», η σιωπηρή άρνηση κοινοποιήσεώς τους συνεπάγεται παραβίαση του γράμματος και του πνεύματος του προαναφερθέντος κανονισμού και της Συμβάσεως του Aarhus.